Návrh na zrušenie úlohy vyplývajúcej z bodu B. 4 uznesenia vlády  Slovenskej republiky č. 943 z 3. októbra 2001 

         Vláda Slovenskej republiky v uznesení č. 943 z 3. októbra 2001 k analýze súčasného stavu starostlivosti o vojnové hroby v Slovenskej republike uložila v bode B.4 úlohu ministrovi zdravotníctva predložiť na rokovanie vlády návrh zákona o pohrebníctve, v ktorom sa ustanoví pôsobnosť obcí a orgánov miestnej štátnej správy aj na úseku vojnových hrobov do 31. decembra 2002.

          Ministerstvo zdravotníctva Slovenskej republiky  pripravilo na rokovanie vlády návrh na zmenu gestorstva uznesenia vlády SR č. 943 z 3.10.2001 k analýze súčasného stavu starostlivosti o vojnové hroby v Slovenskej republike. Návrh odôvodnilo tým, že podľa § 11 zákona č. 575/2001 Z.z. o organizácii činnosti vlády a organizácii ústrednej štátnej                             správy v znení neskorších predpisov je Ministerstvo vnútra Slovenskej republiky ústredným orgánom štátnej správy pre vojnové hroby a zákonom o pohrebníctve sa ukladajú povinnosti najmä obciam.  Vláda  Slovenskej republiky na 219. rokovaní dňa 15.5. 2002 predložený návrh na zmenu gestorstva neschválila.

          Ministerstvo zdravotníctva Slovenskej republiky vypracovalo návrh nového zákona o pohrebníctve a o ochrane vojnových hrobov. Dňa 15. augusta 2002 poslalo návrh zákona príslušným orgánom, krajským úradom a samosprávnym krajom pracovný návrh zákona.         Pripomienkujúce orgány vzniesli zásadné pripomienky. Pri prerokovávaní pracovného návrhu zákona sa zásadné rozpory neodstránili a v súčasnosti sa pracuje na novom návrhu zákona o pohrebníctve. Vzhľadom na lehoty určené legislatívnymi pravidlami vlády nie je technicky možné, aby Ministerstvo zdravotníctva Slovenskej republiky predložilo návrh zákona do 31.12.2002. 

         Ministerstvo vnútra Slovenskej republiky pripravilo zákon o vojnových hroboch, ktorý vyšiel v Zbierke zákonov pod číslom 441/2002 a nadobudne účinnosť 1. januára 2003.

          Úloha B.4 z uznesenia vlády 943/2001 je už čiastočne splnená. Návrh zákona o pohrebníctve Ministerstvo zdravotníctva Slovenskej republiky zaradí do  Legislatívneho plánu vlády na rok 2003.

           Z uvedených dôvodov Ministerstvo zdravotníctva Slovenskej republiky navrhuje úlohu B.4 z uznesenia vlády 943/2001 zrušiť.